Frederik Vad (S), 2025-04-24:
Tak for det, formand.
Det er et rigtig, rigtig dejligt lovforslag, vi skal behandle i dag.
Det indeholder mange forskellige slags elementer, og nogle er mere kedelige og tekniske end andre, men det er det væsentlige, jeg vil starte med først.
Siden vi fik en effektiv voldsbestemmelse på udlændingeområdet, kan vi se, at kvinder, der ellers stod til at miste deres opholdstilladelse, fordi de forlader en voldelig mand, har kunnet få lov til at blive i Danmark, efter de har godtgjort, at der har været vold.
I dag er det sådan, at voldsbestemmelsen specielt omfatter ægtefæller til andre, der er her i Danmark.
Men det, vi gør nu, er, at vi siger, at udenlandske studerende, udenlandske arbejdstagere og udenlandsdanskere også er omfattet af voldsbestemmelsen.
Det vil sige, at hvis de kan godtgøre, at der har fundet vold sted i deres ægteskab, i forbindelse med at de bliver skilt, så vil udlændingemyndighederne tage meget, meget stærkt hensyn til det i vurderingen af inddragelses- og opholdssager.
Derudover gør vi det nu sådan, at vi sikrer, at i forhold til de sårbare kvinder, som de oftest vil være, som bryder ud af ægteskaber og kan godtgøre, at der har fundet vold sted, kommer vi fra myndighedernes side nu til at lægge til grund, at det er volden, der er skyld i ægteskabets opløsning.
Ofte er det jo desværre sådan på en lang række områder i den offentlige sektor – jeg stod faktisk ude i kaffestuen lige før og diskuterede i forhold til kræftpatienter – at man skal være ufattelig stærk som sårbar person i den offentlige sektor, hvis man skal kunne argumentere for sin sag, og det er jo også tilfældet her.
Med det her tager vi den argumentationsopgave væk fra den person, og vi lægger som udgangspunkt til grund i Danmark, at hvis et ægteskab er blevet opløst og det kan godtgøres, at der har været vold i det, så er det volden, der er årsagen til, at ægteskabet bliver opløst.
Det, vi også gør i den del af lovforslaget, er, at vi siger, at de mennesker, som får lov at blive i Danmark, efter de er brudt ud af et voldeligt ægteskab, skal kunne forsørge sig selv efter 5 år.
Man får en 5-årig periode, hvor man har mulighed for at komme til hægterne og få den hjælp man skal have, og derefter er der et selvforsørgelseskrav, sådan så vi bevarer balancen mellem at tage hensyn til mennesker, som har udenlandsk baggrund og står i en ekstremt sårbar situation, samtidig med at vi med den anden hånd sikrer, at når man er i Danmark, skal man altså integrere sig, og man skal bidrage til det her samfund.
Den balance er rigtig, rigtig fin.
Vi sørger også for, at de mennesker, der er kommet hertil, og hvis ægtefælle dør, og som dermed er i fare for at blive ramt på selvforsørgelseskravet, også får et helle fra de her krav på de fem 5 år.
Og sidst, men ikke mindst, så sørger vi for med det her lovforslag, i den substantielle ende, at de mennesker, der måtte være udsendt på vegne af den danske stat, ligesom kan få lov at beholde deres opholdsgrundlag i Danmark, selv om de er bortrejst fra Danmark i en lang periode.
Det kunne være på ambassader eller lignende, Så er der nogle tekniske ting i lovforslaget om EES-forordningen og alt muligt andet, som har en teknisk karakter.
De ting vil jeg sådan set ikke gå så meget i dybden med, men blot sige, at det her er fornuftig udlændingepolitik.
Vi bevarer grundsøjlerne, der handler om, at er man i Danmark, eller kommer man til Danmark, skal man forsørge sig selv.
Man skal leve op til nogle integrationskrav, og man skal gøre sig umage for at blive en del af det her samfund.
Men ender man i nogle meget sårbare situationer på grund af vold, altså på grund af en ægtefælle, som ødelægger ens liv, så har vi ikke et firkantet dansk samfund, som spænder ben for ens muligheder for at blive her.
Så har vi faktisk den ordentlighed og den fleksibilitet i forhold til at sikre, at man har mulighed for faktisk at få sit liv til at hænge sammen på trods af det.
Det var ordene her til en start.
Det er et godt lovforslag, og Socialdemokratiet kan støtte det.